  Виталий Пронин Кез но Дэбес ёросъёсы тужгес лэчыт юанъёс герӟаськемын сюресъёсын. Со дыре ик татын вань тунсыко турмаршрутъёс. Алигес отчы вуылӥз  А. Бречалов. Кез ёросысь Кулига черкогуртысь шулдыр кызьпуо интыын Кам шур бызьыны кутске. Отын «Камлэн кутсконэз» парк лэсьтэмын, туристъёс понна маршрут усьтэмын. Кезысь культура юртысь туризмъя ёзэтэн кивалтӥсь Ирина Бабина верамъя, ар ӵоже 2 сюрслэсь трос туристъёс вуо доразы, тросэз - Удмуртиысь, Пермь улосысь. Кунгож сьӧрысь лыктӥсьёс но вань. Кулигаозь нуись сюреслэн ӧвӧлэз туристъёсты кышкатэ.- Кам шурлэсь кутсконзэ адӟыны нылпиос туж шумпото, огдыре шурлэн кыказ ик ярдураз сылыны быгато угось. Соослы пӧртэм мастер-классъёс но экскурсиос радъяськом. Улонмы эшшо шулдыргес луысал, сюресмы луысал ке. Куазь зоремен, туэ гинэ 5 экскурсимы ӧз радъяськы - автобусъёс нӧд сюрестӥ мыныны уг быгато, - шуэ Ирина Бабина. - Кайта малпаськом черк усьтыны, со вӧзы купель лэсьтом на. Озьы дорамы тросгес  паломникъёс вуыны быгатозы. 10 адямилы кунокуа усьтэмын ини.Александр Бречалов соглаш луиз, сюрес одно ик кулэ шуыса:- Тӥ дорозь сюресэз лэсьтыны луоз софинансирование амалэн. Котыр гуртъёсысь ужбергатӥсьёс но элькун бюджет валче кариськыса, уж шаплыгес пӧрмоз, - шуиз со.Кивалтӥсь верамъя, Кулигаозь вуттӥсь 12 иськем сюрес 2018-тӥ арлы элькун программае пыртэмын ни. Со сяна, Александр Бречалов туризмъя ужез паськытгес карыны дэмлаз:- Ар куспын 100, 120 сюрс адями мед вуоз дорады, соку ужды пӧзёз, - шуиз со.Куноослы аслэсьтыз горд сюйлэсь лэсьтэм арбериоссэ возьматӥз пенсионер Егор Лузянин. Со ас мылкыдызъя, Интернетысь учкыса, дышетскем горд сюен ужаны. Тырше дораз, ачиз ик бакчаяз станок но гур лэсьтэм.- Туж тунсыко киужъёсты, быгатонъёстылы кинэ ке дышетӥськоды-а? - юаз Александр Бречалов.- Та ужен мон гужем гинэ вырисько, угось кырын бакчаям ужасько, - вераз Егор Егорович. - Туэ 2-тӥ гужемзэ гинэ вырисько ай. Лагерьысь нылпиослы мастер-класс ортчытӥ вал. Кельшиз соослы.- Дышетэмды понна нош коньдон тыро-а? - юаз кивалтӥсь.- Ма уг, озьы гинэ выри нылпиосын, - валэктэ Егор Лузянин.Та пумитэ Александр Бречалов Кезысь культура юртысь туризмъя ёзэт ужасьёслы вазиськиз:- Та усточиез одно ик пыртоно туризмъя программаяды, осконо солы мастер-классъёс ортчытъянэз, пичияк уждун но тупатоно. Нош мон ас коньдонэным юртто солы ужан тӥрлык басьтыны.Вераськон мынӥз на Кезэ выль школа ӝутон пумысен.- Школаос, нылпи садъёс пуктыны но тупатъяны ми одно ик коньдон шедьтыны кулэ, - вераз кивалтӥсь. - Со понна софинансирование амал бадӟым юрттэт луэ. Кезэ выль школа пуктон кайталы элькун программае пыртэмын. Но элькунъя оглом 4 школа пуктыны куриськон сётэмын. Кивалтӥсьёсын огазе люкаськыса, быръёно луоз, кытын тужгес но кулэ со, угось 4-зэ ик пуктыны ог аре ум ворме, - шуиз Александр Бречалов.Наталия Самсонова   